정조 8년
京畿道長湍幼學黃默柳埅許簡柳運燮金基敬李元相宋濟泰柳景煥李言孝安宗睦尹敬儒李光春李時穆崔命天尹種厚鄭弼勳韓錫養李亨心兪甲柱金泰亨黃石老李道源金亮臣李元祿金鍊商崔胤東朴師沈憲鎭具善德柳重綽韓箕爀柳發源許徹尹宗爀許懿權載彦李堤尹昌元洪秉泰權時中許韶李尙益金世章尹得永李敎倫尹澤輝張集奎金啓泰李潤雨許溎李得陽尹敬華閔震煥洪敬默權世章洪義泰柳㦂尹得遂李世福尹忠彦洪有源李亨會尹霖東尹在禮李秀海李鼎坤洪龜運尹聖麟任喆默沈福尹安徵李華玉南宮𣈖金㦡尹麟徵柳德星。進士李晦保尹涵李準海。幼學尹就觀任在德李寅會李秉彬柳星煥李一相柳。坡州進士李養浩朴敬身。幼學李孝源吳彦吉閔鎔黃處亮兪顯柱李成浩李梅沈觀賢具就五黃墩白師巖具行五成斗柱朴省身沈周賢李顯敬成時默沈鎭賢兪埞柳得奎黃鎭道李廷鵬。漣川進士姜在望。幼學金道潗任德漢洪達權朴良源許磬姜德煥權以正元聖任姜漸煥玄尙亨朴良基李周臣。豊德幼學李顯默李潤垕李宅倫徐九成李肇榮李季彬申健和。高陽幼學韓潝金桓韓命稷李光韶。進士李寅圭。抱川幼學李載億尹得永李正懋黃思仁李世鎭韓錫允李重億李尙龜李彦耆李挺元李鳳彦。麻田幼學崔致方鄭鎭泰李錫輔李澤浩南雲彩鄭師默李道泰鄭贇南宮倫鄭琮。積城幼學洪有源趙完鎭金聖洙姜大源李世楫。楊州幼學李尙孝崔命履安述李吉懋。進士崔命鼎李昌復安逵李延慶。交河幼學金仁成丁志欽柳萬緯成國鉉金百源柳煥金命達。進士愼厚咸。幼學具台權。開城府幼學金安澤金遇澤朴信源李象樞金漸李時鳳李宗聃。進士韓光裔。幼學李泰謙。進士洪守慤。幼學洪守烈李時麟。進士車雲翼。幼學朴仁洙洪羽龍。進士崔弘禎洪翬龍。幼學許鎰許鉉朴漸陽李僴李壤張暉。進士李亨進全命祿趙弘鎭。幼學李時馨李熙謙張禹邦王致宏金鎔金泂高舜龍金光祜李鵬年崔德恒朴聖翊張鵬九。進士朴彭耉金弘漢李聖喬。幼學李時會崔重漢梁顯載玄希祖李時龜張玄祚洪聖謙白天祚。進士金亨百馬之良。幼學洪德龍全大翰許熻洪履孝李行孝朴瀁李春陽張玄聞金聲始金顯洙李章胤全大淳李億李思述高象翼李昌老金春郁林命初。進士金載塾全大勳。幼學李春曄馬應祖朴徵龍崔景孟金應呂。進士金弘海馬之坰。幼學孫大器張漢輔朴淙韓宗烈金鎭澤金曾述張翼雲崔漢章。進士洪聖漸。幼學金瑜金鐄曺尙赫方載圓李好謙林世瓊。進士馬龍河李思伋。進士許璟李膺禧。黃海道殷栗幼學李囿行鄭在弘鄭養全。文化幼學金聖濤金聖沂金聖洙金聖淵金聖浩金愼嘿柳永耀柳貫儒柳永輝柳永載。長淵幼學吳學基朴聖魯李宅三李鳳林河大運具貞元孫致魯孫宅魯沈華鎭孫思行鄭晟。松禾幼學申泰周申宅周申貞周朴日魯李普坤李普源李普天李普殷李普懿池漢復黃暄黃五喆沈遠鎭。載寧幼學閔鼎佐閔百吉閔百信尹應泰尹采儉尹采恭尹觀泰尹謙泰尹頤泰崔漢敎崔泰華崔義衡崔琓李學觀李學訥梁亨坤梁亨晉。進士梁道厦。海州幼學鄭運祚吳道周李麒彬李肇光李得仁崔甲東崔準東李光宇沈源之沈海之沈誠之尹善述尹致澤尹致堯柳雲章柳雲若柳雲瞻崔一文李成培鄭至永李淳彬蔡宗舜蔡宗堯姜乃錫鄭至勤鄭昌紀崔永達崔永儀吳敬一崔一㷜。進士崔一儼柳雲夢。白川進士趙若欽安習濟李莊翼。幼學奉樂賢安集沈宗澤申思遂金遇陽李顯孝李鎭禧崔元坤崔錫坤宋必啓趙有源安坤趙晉源趙仁復閔翼煥李夏集李養性趙善復李重華李增閔普煥閔光述李壎閔光逸趙榮履邊慶衍閔箕煥趙榮祿金東集宋尙渾閔靖煥。延安幼學李宗興朴南源尹慶祖高夢允李日觀李鍾萬金道淵崔百興宋載哲趙正性李基永。進士兪命欽。幼學黃穎黃香睦宗九睦宗泰崔粹宇崔粹雲金得淵黃稠黃稔李基國李基祿金光昱金光白。信川進士李若水。幼學李若思李尙欽具百行白興章白尙珏金鴻逵。金川幼學朴柱漢朴柱老愼處常。進士金履祚。幼學愼處養愼處衡朴最章李相宅李相楫朴思述尹昌命李漢宗尹宗亮尹宗衡李健沈成權李商秀趙元國。進士黃萬中。幼學崔宗泰。瑞興進士李之晢。幼學金聲五李之福李之坤李最延趙德休文命休。鳳山幼學李齊膺李景漢金魯愼李德休李德雨柳雲奎李存道安尙烈金思槼金思哲李德齊李普身金魯儉梁宗淵文鳳表兪宅師兪宅俊崔光源金敬祐李志學李祐源李宗學崔光漢崔祜。平山幼學韓重文韓潗朴台亨朴台彬朴台文許璉許璋許簋許簠朴尙潤朴泰壽宋宋柙朴師涵朴弼敬李天會李春培金顯柱金漢珪金漢珏丁載崙丁載岳丁載華柳達源權修吳達海李道一吳敬賢吳敬敏吳敬寅蔡心玉蔡光禎朴謙夏朴尙夏蔡正吾南宮宗南宮默趙思儉趙燁趙烱閔宗汶閔升汶閔昌汶尹元鎭尹永鎭梁炳虎尹光道尹光運尹光賢李惟敦李震極朴寅赫朴以赫閔復大李宗國閔來洙蔡宅揆蔡範錫閔徵漢尹義鎭李敬吾李思默尹光仁尹行仁李養建任聖宅任聖集李震元李載亨尹敬益。進士李貞濟。幼學李錫祚徐慶遠宋濟復宋濟億蔡膺道蔡光濟。進士李壽崗丁載祿。幼學閔徵龜尹敬復。進士蔡一揆。生員沈來錫。幼學朴榟東尹光周李達休閔必寵。進士金希靖徐麟壽。幼學閔必益尹東亮李壽亨等疏曰。伏以。崇儒術。所以倡後學。奬忠節。所以勸來世。古昔聖王。莫不以是爲重。不以曠世而沒其名。異代而泯其節焉。臣等他姑不暇遠引。卽我國朝之於鄭夢周是也。貤贈之不足。加以美諡。美諡之不足。至許建院享之。夫爵諡者。只所以嘉尙其人。俎豆者。乃所以矜式千古。其於表章之道。顧不益重歟。今有人焉。與鄭夢周。學同師仕同朝。時平則興學而善俗。世難則矢志而抗義。事業之宏。節行之卓。無不同者。而國家所以旌褒而敦奬之者。亦無所不同。獨其院宇未遑。俎豆無地。不得與夢周同享於崧陽之祠。斯豈非淸朝之闕典而士林之缺望者耶。臣等請擧其人名節之盛。而後及於腏食之請可乎。高麗侍中丹陽伯忠靖公禹玄寶。卽祭酒倬之孫也。倬嘗欲立學校正冠服節喪紀。而値忠宣王際。不果行。其子吉生。世其學。夢周嘗師事之。玄寶之學。早得於家庭。而遊於文敬公安軸之門。擧而措之事。莫非述先志而參師訓者。是時陋習未變。父母喪。有不服三年者。嫁娵同姓無別。學校不修。衣冠無制。玄寶與夢周。同心講究。復喪制以遵古禮。禁族婚以滌汚浴。庠序興而文學進矣。衣冠創而制度明矣。我國家四百年禮樂文物。實兆於此。肆我太祖康獻大王。下敎曰。文僖公禹倬。道學精明。其孫玄寶。能繼乃祖。同時名儒。又贊之曰。早以程朱之學。講究孔顔之樂。其學術之高明。卽此可見。迨麗籙將季。誓心不貳。與鄭夢周李穡等。興受其敗。幽囚流竄。幾死者數矣。及我太祖大王。龍飛九五。許以白衣召見。親送至門。錫號丹陽伯。廩繼粟庖繼肉。禮視大老。而玄寶辭謝遯于野。五子迭居方面。而不受祿養。自耕豆煮粥。以供朝晡。史臣書之曰。豆粥宰相。將死。誡其子孫曰。余以亡國大夫。生無室家之樂。死勿同穴。亦勿祔先人墓。勿使子孫繼葬。以示余自貶。此其意甚悲。是以鄕人。稱其墓爲獨塚。傳說至今。我太宗恭定大王。命選淸白吏。手書危身奉上曰忠。恭己鮮言曰靖十二字。以侈節惠之典。其卓節偉烈。直可以彌亘宇宙。撑拄日月。而爲我列聖所褒崇如此。故僉正臣李星齡。卽文靖公李穡之後孫。而其所著日月錄。有曰先正之論曰。禹忠靖之忘身蹈難。允邁於殷之祖伊。而精忠大節。較然最著。淸風貞操。無讓於漢之子陵。而道德美行。卓乎難及。是固斯文之標準。學者之山斗云。先正。以其錄中不書名字。未詳其爲誰。而其爲我朝儒賢則無疑。其精忠道德。有可以矜式後學。輝映來世。而爲先儒之所欽仰。又如此。是其俎豆腏食之典。不宜與鄭夢周。有所異同也。明矣。與禹玄寶。同心效忠於麗季者。其人可數。而所在各建書院。或獨享或竝享。而獨於玄寶。尙無俎豆之所。故中世以來。爲玄寶建祠之議。或起自湖西。或發自嶺南。或自畿輔倡之。而旣非一人之私事。殆同三年之道謀。疏本旣具。而嚴畏趑趄。未卽封進。終使玄寶闡道扶綱之美。尙稽鄕社之享。士論之抑鬱。愈久而愈深。迺者故都前留守臣徐有防狀請。創立表節祠於故學之傍。以祀杜門洞諸賢。由是積年久鬱之議。一時齊倡曰。我聖上之興感異代。畢擧曠典。有如是者。豈有賢如禹玄寶忠如禹玄寶。而獨阻於腏食之列乎。夫杜門諸賢之許其創祠於三百年之後者。以其不忘故主。義堅罔僕。特施其崇奬之典。況玄寶學識之超詣。功業之偉煌。載在麗史。有非諸賢之所可幾及。而其終始一節。誓死不移。所處之難。尤有甚於空谷欅柳之間杜門避世者哉。特未有謦咳於吾君之側者耳。苟能一日登聞。則百年未遑之典。庶自今日見矣。夫崧陽設院之地。實因鄭夢周之遺墟。而玄寶故宅。亦與斯院隣近。想其門巷對開。巾屨相隨。日夕所講討。無非明道正誼之說。忠君殉國之義。千載之下。彷徨指點於荒田鞠草之間。莫不咨嗟感傷。高山仰止。古人所謂沒而可祭於社者。其不在玆歟。此臣等所以同聲仰籲。必欲躋配於崧陽書院者也。或謂事在前朝。旣久且遠。今日未易擬議。噫。是有不然者。夫聖世之彰善褒節。必以其事關本朝。則是周王不式商容之閭。而宋儒不記嚴陵之祠矣。今當聖明臨御。闕典盡修之日。臣等決知玄寶享祠之儀。不可不亟擧也。或又言崧院。所以祀鄭夢周也。他人固不可追配。噫。是亦有不然者。夫本朝諸賢之追配斯院。或以名節。或以學業之可以追擬於夢周。則今以夢周之同閈同師。志同道同。同居相位。同時秉義如玄寶。而獨不得與享於斯院也耶。究之以禮意。參之以人事。臣等又知玄寶。必與夢周同享。斷不可已也。臣等又竊伏見鄭夢周之諡曰文忠。李穡之諡曰文靖。而玄寶之諡以忠靖者。兼取文忠之忠文靖之靖。則當時公議。猶可追想。而實與殷三仁之人自靖者。異世而同歸也。臣等又伏見我太祖大王敎曰。禹玄寶淸白節行。蔭及後裔。雖在支庶。勿侵軍。勿入汰講之列。以至我太宗大王宣祖大王孝宗大王英宗大王。追述成典。奉承傳施行。于玆幾四百年矣。列聖朝崇儒奬忠之意。如是勤且摯矣。而至今院祠之未創。實非聖朝之有靳於玄寶。姑未之遑耳。臣等何敢以跡俱疎逖。事已久遠。而不爲之仰叫天陛。以請其躋食之典也。伏願殿下。察其學問之精深。憐其志節之卓偉。亟許配食於崧陽之祠。則玄寶之邃學危忠。永得不泯於故都。而後學可倡也。來世可勸也。起曠感於百世。樹風聲於一人。靡斯人誰與。臣等不避猥越。相率陳章。惟聖明垂省焉。臣等無任屛營祈懇之至。謹昧死以聞。答曰。省疏具悉。禹玄寶之迄未配食於崧陽。豈非欠典。所請依施。